НАСТАВНО – НАУЧНОМ ВЕЋУ ФИЛОЗОФСКОГ ФАКУЛТЕТА У НИШУ

РЕЦЕНЗИЈА РУКОПИСА ДР ЗОРИЦЕ МАРКОВИЋ

Рукопис Зорице Марковић, ванредног професора Филозофског факултета у Нишу, под насловом „Интерперсоналне релације и тумачења – поглед у тумачења интерперсоналних релација Сигмунда Фројда и социјалних аналитичара“ обухвата 139 страница компјутерског текста А4 формата, подељеног у више посебних поглавља.

У првом поглављу „Концепт несвесног у тумачењу интерперсоналних релација“ разматра се Фројдово схватање несвесног као детерминанте међуљудских одоноса, затим појмови као што су трансферна реакција и компулсивна репетиција, као и схаватања несвесног у теоријама Алфреда Адлера, Карен Хорнај и Ериха Фрома.

Друго поглавље односи се на концепте мотивације у тумачењу интерперсоналних релација поменутих аутора, чему је придодато и схватање Хари Стак Саливена. Саливен види развој личности кроз сукцесивне фазе развоја потребе за контактом са другима. Личност је, према Саливену, развијена када достигне стадијум у коме се јавља потреба за трајном, присном везом са једном особом супротног пола.

Треће поглавље носи наслов „Концепт детињства у тумачењу интерперсоналних релација“ и даје преглед значаја детињства у делима најистакнутијих аутора у овој области. Поред тога, дат је преглед различитих схватања Едиповог комплекса. Истиче се становиште психологије међуљудских односа по коме Едипов комплекс представља значајан интерперсонални троугао у оквиру кога се одвијају односи између детета, мајке и оца. Изузетан значај његовом разрешењу придавао је Фројд видећи у њему услов здравог развоја или неуротичних проблема личности и детерминанту њених будућих односа са особама истог и супротног пола. Али, и други теоретичари, било да припадају ортодоксној психоанализи или неопсихоаналитичким правцима придају велики значај периоду детињства и међуљудским односима из периода детињства за развој личности и њене будуће односе.

Четврто поглавље односи се на разматрање концепта детерминизма у схватању интеракције и њиме се завршава први део монографије, док други део, који носи заједнички назив „Личност и односи у друштву“ почиње поглављем у коме се анализирају узајамне везе личности, културе и међуљудских односа, који заправо представљају срж психологије међуљудских односа као гране психологије. Наводи се податак да су на везу између личности и културе, личности и друштва, као и на однос између међуљудских односа и личности указали социјални психоаналитичари. Они су личност схватили као отворени систем који прима утицаје из свог животног миљеа и на који она, такође, може да утиче. Егзистенцијалисти су такође указали на проблеме односа личности и друштва, индивидуалности и конформизма, на значај који имају једни за друге, проблеме односа појединца и организације, појединца и друштвених институција, као и на проблеме доживљавања разлиитих друштвених догађаја и ситуација. Веза између личности и међуљудских односа је врло сложена и узајамна. Личност може да заузме пасиван став прилагођавајући се захтевима културе, али исто тако може да се дистанцира од културних утицаја, да се одупире и активно односи према културним вредностима и одликама, мењајући их. Културни утицаји се углавном остварују путем међуљудских односа на свим нивоима. За разумевање односа између личности и културе битна је димензија репресивности културе. Репресивна култура намеће облике понашања и односа особи, гуши слободно изражавање личности, оригинално мишљење и процес индивидуације, захтевајући униформност од својих припадника. Међутим, не треба схватити да култура има само репресивно дејство на личност, наводи се у раду. Она такође може да пружа шансе за индивидуацију личности, а ствар појединца је да ли ће их искористити за сопствени развој.

Детаљнија анализа интеракције личности и културе, као и њихове импликације на међуљудске односе, дата је у следећим поглављима, која носе и одоварајуће наслове: личност и култура, затим култура и међуљудски односи, личност и међуљудски односи. Саливен је екстремни представник становишта да је личност производ међуљудских односа. Фром, Адлер и Хорнајева сматрају међуљудске односе значајним за развој личности, али не прихватају Саливеново становиште да је личност потпуни производ међуљудских односа и фикција изван интерперсоналних релација. Излажу се схватања најзначајнија у овој области укључујући и теорију Ерика Берна познату као трансакциона анализа. Следи поглавље о групи и групним односима и поглавље о браку и брачним односима. На крају су дати закључци и попис коришћене литературе од 165 библиографских јединица.

У оквиру закључних разматрања указује се на питање повезаности квалитета међуљудских односа и доживљаја личне среће, затим смисла живота и постојања као и питање љубави. Фројдово схватање и схватање социјалих аналитичара о природи међуљудских односа произилази из схватања о људској природи. Тако нпр. по Фромовом схватању човека карактеришу самосвест, разум и машта. Човек је свестан себе као издвојеног бића. У стању је да схвати прошлост и предвиди будућност. Свестан је ограничења своје егзистенције. Веза са другим људима значи дељење исте људске судбине у периоду постојања између два тренутка, рођења и смрти, које није сам изабрао.

Гледано у целини рукопис представља прилог изучавању међуљудских односа и предлажем Наставно-научном већу Филозофског факултета у Нишу да прихвати позитивну оцену рукописа и одобри публиковање у виду монографије.

У Нишу, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

10 април 2016. Др Владимир Нешић, професор емеритус